Pohjois-Korea laukaisi taas ohjuksen.

Pohjois-Korea on varhain perjantaiaamuna paikallista aikaa laukaissut ohjuksen, joka oli Yhdysvaltain mukaan keskimatkan ballistinen ohjus.

Ohjus laukaistiin pääkaupunki Pjongjangista kohti itää. Japanin yleisradioyhtiön NHK:n mukaan ohjus lensi yli Japanin pohjoisimman saaren Hokkaidon kohti Tyyntämerta.

Japanin hallituksen tiedotuksesta vastaava ministeri Yoshihide Suga sanoi, että ohjus päätyi mereen noin 2000 kilometriä itään Cape Erimosta, Hokkaidon saarelta.

Suga myös huomautti ohjuslaukaisun olleen ongelmallinen lentokoneiden ja laivojen turvallisuudelle, sillä ohjus laukaistiin ilman minkäänlaista ennakkoilmoitusta.

Kyseessä oli jo toinen kerta kuukauden sisään, kun Pohjois-Korea laukaisee ohjuksen Japanin yli.

Japani on tuominnut ohjuslaukaisun voimakkaasti.

Japanilaisia varoitettiin ohjuslaukauksesta hälytyksellä televisioissa.­

Etelä-Korean puolustusministeriö on arvioinut ohjuksen matkanneen luultavasti noin 3700 kilometriä ja nousseen 770 kilometrin korkeuteen – korkeammalle ja pidemmälle kuin Pohjois-Korean edellinen ohjus elokuun lopussa.

Maan presidentti Moon Jae-in sanoi, että Pohjois-Korea joutuu entistä enemmän eristyksiin provokaatioidensa takia.

Yhdysvalloissa presidentti Donald J. Trumpille on tehty selonteko tilanteesta.

Ohjuslaukaisu tapahtui päivä sen jälkeen, kun Pohjois-Korea uhkasi upottavansa Japanin mereen ja muuttavansa Yhdysvallat tuhkaksi ja pimeydeksi, kun maat tukivat YK:n turvallisuusneuvoston uusia sanktioita diktatuuria kohtaan.

Pohjois-Korean johtaja Kim Jong-un isännöi viikonloppuna suurta juhlaa maan ydinohjelman kehittymisen kunniaksi.­

Aiemmin syyskuussa Pohjois-Korea ilmoitti testanneensa vetypommia, joka oli maan valtiollisen televisiokanavan mukaan täydellinen menestys. Yhdysvaltain ydinasekomentaja John Hyten arvioi torstaina, että kyseessä oli todella vetypommi.

Lue tästä 4. syyskuuta tehty IS-analyysi ydinkokeen seurauksista.